27.12.2022
DA
Den Europæiske Unions Tidende
C 493/21 Tirsdag den 7. juni 2022
D. der henviser til, at forbindelserne mellem klimaændringer og konflikt kan være komplekse, og at klimaændringernes konkrete virkninger på konflikter for det meste er kontekstspecifikke; der henviser til, at der er behov for at støtte mere systematiske og omfattende udvekslinger og gensidig inspiration mellem de videnskabelige samfund, der arbejder med sammenhængen mellem klima og sikkerhed;
E. der henviser til, at klimaændringer fortsat er kernen i dagsordenen for fred og sikkerhed som den ultimative »trusselsmultiplikator«, der forværrer de eksisterende sociale, økonomiske og miljømæssige risici, som kan give næring til uroligheder og potentielt føre til voldelige konflikter; der henviser til, at miljø- og klimaændringer og deres konsekvenser kombineret med andre faktorer forværrer allerede eksisterende sårbarheder, spændinger og risici i stedet for altid at være en udløsende faktor i sig selv eller en direkte årsag til væbnede mellemstatslige eller internationale konflikter; der henviser til, at klimaændringer kan påvirke menneskers sikkerhed forskelligt afhængigt af køn, socioøkonomisk status, alder, seksuel orientering, etnicitet, religion (eller mangel herpå), (manglende) evner osv.; der henviser til, at navnlig marginaliserede grupper ofte påvirkes uforholdsmæssigt negativt af klimaændringerne; der henviser til, at sikkerhedsrisici i forbindelse med klimaændringer især påvirker økonomisk dårligt stillede befolkningsgrupper og har socioøkonomiske virkninger; der henviser til, at klimaændringer har negative konsekvenser for kultur- og naturarven i de berørte områder;
F. der henviser til, at klimakrisen påvirker både menneskers og statens sikkerhed; der henviser til, at klimaændringer på forskellig vis hænger sammen med politisk, etnisk eller socioøkonomisk dynamik og er en direkte konfliktfaktor, idet den forstærker katastroferisici og lægger yderligere pres på økosystemer og dermed truer menneskers levebrød, vand- og fødevaresikkerhed og kritiske infrastrukturer, bl.a. ved at tilskynde til ændringer i arealanvendelsen og miljøforringelse;
G. der henviser til, at stigende vandstand i havene allerede har forårsaget oversvømmelser og tilsaltning, hvilket udgør en stor sikkerhed og eksistentiel risiko for lavtliggende kystområder og øer; der henviser til, at klimaændringerne ifølge Verdensbankens opdaterede Groundswell-rapport fra 2021 kan tvinge 216 millioner mennesker til at flytte inden for deres lande inden 2050; der henviser til, at det også fremgår af rapporten, at øjeblikkelige og konkrete tiltag i væsentlig grad kan reducere omfanget af klimamigration; der henviser til, at vandknaphed har en mangesidet indvirkning på menneskers sikkerhed og samfundspolitisk stabilitet; der henviser til, at vandforsyningen som følge af klimaændrin­ gerne vil blive påvirket, navnlig i udviklingslandene, mens den globale efterspørgsel efter vand vil stige; der henviser til, at klimaændringerne øger risikoen for tørke og oversvømmelser; der henviser til, at klimaændringernes indvirkning på fødevarepriserne undergraver eksistensgrundlaget og fører til fordrivelse, sygdom og hungersnød, hvilket resulterer i migration i et hidtil uset omfang;
H. der henviser til, at virkningerne af ændrede klimaforhold på tilgængeligheden af naturressourcer kombineret med faktorer som befolkningstilvækst, svag regeringsførelse og udfordringer med hensyn til jordbesiddelse i Sahel har ført til øget konkurrence om knappe naturressourcer — navnlig frugtbar jord og vand — og har resulteret i spændinger og konflikter mellem lokalsamfund og indkomstgrupper;
I. der henviser til, at klimaændringer er en af de faktorer, der former det strategiske miljø, da de forstærker risici og pålægger begrænsninger; der henviser til, at klimakrisen har haft konsekvenser for det internationale system, hvor den har potentiale til at forværre de geopolitiske spændinger og ændre balancen mellem stormagterne; der henviser til, at spørgsmål vedrørende klimaændringer udnyttes af ondsindede aktører med henblik på at øge deres indflydelse eller tilskynde til fjendtligheder; der henviser til, at smeltningen af polarisen øger de geopolitiske spændinger, navnlig omkring Nordpolen;
J. der henviser til, at de amerikanske væbnede styrker har mistet mere militært materiel og militær infrastruktur som følge af naturkatastrofer end på grund af de væbnede konflikter i både Afghanistan og Irak til sammen; der henviser til, at Biden-regeringen har gjort en positiv indsats for at bekæmpe klimaændringer, herunder ved igen at tilslutte sig Parisaftalen og indarbejde klimaændringer i sine midlertidige nationale strategiske sikkerhedsretningslinjer;
K. der henviser til, at væbnede styrker er blandt de største forbrugere af fossile brændstoffer på verdensplan;